O‘zMTRK raisi qariyb 12 yildan so‘ng o‘zgardi. Alisher Xodjayev o‘rniga Xurshid Mirzohidov tayinlandi

Xurshid Mirzohidov O‘zbekiston Milliy teleradiokompaniyasi rahbariga aylandi. Bu haqda UzDaily xabar bermoqda.

Mirzohidov bungacha O‘zbekiston axborot texnologiyalari va kommunikatsiyalarini rivojlantirish vaziri lavozimida mehnat qilib kelayotgan edi.
Mirzohidovga qadar O‘zMTRKga Alisher Xodjayev raislik qilib kelayotgan edi.
Xurshid Mirzohidov 1971-yil Toshkent shahrida tug‘ilgan. 1995-yili Toshkent elektrotexnika aloqa institutini radioaloqa, radoieshittirish va televideniye muhandisi mutaxassisligi bo‘yicha, 2004-yili Prezident huzuridagi Davlat va jamiyat qurilish akademiyasi Oliy biznes maktabini biznesni boshqarish magistri unvoni bilan tamomlagan.
1994—1999-yillarda aloqa va axborotlashtirish sohasidagi korxonalarda turli lavozimlarda ishlagan. 1999—2001-yillarda Pochta va telekommunikatsiyani rivojlantirishni davlat tomonidan qo‘llab-quvvatlash jamg‘armasida bo‘lim boshlig‘i va jamg‘arma direktori lavozimlarida ishlagan.
Mirzohidov 2001—2002-yillarda “O‘zbektelekom” bosh direktori o‘rinbosari, 2002—2003-yillarda Vazirlar Mahkamasi Aloqa va axborot texnologiyalari kompleksi rahbari kotibiyati mudiri, 2003—2004-yillarda Aloqa va axborotlashtirish agentligi bosh direktori o‘rinbosari lavozimlarida ishlagan.
2004—2006-yillarda Vazirlar Mahkamasi Axborot tizimlari va telekommunikatsiyalar masalalari axborot-tahlil departamenti mudiri, 2006—2009-yillarda “O‘zprommashimpeks” kompaniyasi rahbari lavozimlarida faoliyat olib borgan.
Xurshid Mirzohidov 2009—2010-yillarda O‘zMTRK raisi birinchi o‘rinbosari, 2010—2012-yillarda O‘zbekiston Aloqa va axborotlashtirish agentligi bosh direktori birinchi o‘rinbosari sifatida ishladi.
2012-yilning fevral oyida Xurshid Mirzohidov Aloqa va axborotlashtirish agentligi bosh direktori etib tayinlandi. Uning rahbarligi ostida agentlik dastlab Aloqa, axborotlashtirish va telekommunikatsiya texnologiyalari davlat qo‘mitasiga (2012-yil, oktabr), keyinchalik Axborot texnologiyalari va kommunikatsiyalarini rivojlantirish vazirligiga (2015-yil, fevral) aylantirildi.
Alisher Xodjayev qariyb 12 yil O‘zMTRKga raislik qildi. U 1963-yili Toshkent viloyatida tavallud topgan bo‘lib, 1985-yili Samarqand davlat universitetini fizika o‘qituvchisi mutaxassisligi bo‘yicha tamomlagan.
Xodjayev 1985—1993-yillarda O‘zbekiston Fanlar akademiyasi tizimidagi ilmiy-tekshirish institutlari, ishlab chiqarish birlashmalarida faoliyat olib borgan. 1993—1996-yillarda NKK firmasida tizim muhandisi bo‘lib ishlagan.
Alesher Xodjayev 1996-yildan rahbarlik lavozimlarida faoliyat olib borgan. Jumladan, 1998-yilga qadar “KomUzAziya” kompaniyasida, 1998—2001-yillarda esa UzPAK kompaniyasida bosh direktor lavozimida mehnat qilgan.
2001—2002-yillarda O‘zbekiston Prezidenti huzuridagi Milliy xavfsizlik kengashi kotibi o‘rinbosari, 2002—2005-yillarda O‘zbekiston Aloqa va axborotlashtirish agentligi (hozirgi Axborot texnologiyalari va kommunikatsiyalarini rivojlantirish vazirligi)ning rahbari o‘rinbosari sifatida faoliyat ko‘rsatgan.
Alisher Xodjayev 2005-yilning 15-aprel kuni O‘zbekiston Teleradiokompaniyasi raisi etib tayinlangan edi. U 11 yil 9 oy davomida O‘zMTRKga rahbarlik qildi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.